钦定古今图书集成/理学汇编/文学典/第048卷 > 虞绰
## 钦定古今图书集成/理学汇编/文学典/第048卷 > 虞绰

按《隋书文学传》：“绰字士裕，会稽馀姚人也。父孝曾，陈
始兴王谘议。绰长八尺，姿仪甚伟，博学有俊才，尢工
草隶。陈左卫将军傅縡有盛名于世，见绰词赋，叹谓
人曰：‘虞郎之文，无以尚也’。仕陈为太学博士，迁永阳
王记室。及陈亡，晋王广引为学士。大业初，转为秘书
学士。奉诏与秘书郎虞世南、著作佐郎庾自直等撰”
《长洲玉镜》等书十馀部。绰所笔削，帝未尝不称善，而
官竟不迁。初为校书郎，以藩邸左右，加宣惠尉，迁著
作佐郎。与虞世南、庾自直、蔡允恭等四人常居禁中，
以文翰待诏，恩盼隆洽。从征辽东，帝舍临海，顿见大
鸟，异之，诏绰为铭。其辞曰：“维大业八年，岁在壬申，夏
四月丙子，皇帝底定辽碣，班师振旅。”龙驾南辕，鸾旗
西迈。行宫次于柳城县之临海顿焉。山川明秀，实仙
都也。旌门外设，款跨重阜，帐殿周施，降望大壑，息清跸，下轻舆，警百灵，绥万福。践素砂，步碧沚，同轩皇之
襄野，迈汉宗于河上，想汾射以开襟，望蓬瀛而载伫，
窅然齐肃，藐属殊庭。兼以圣德遐宣，息别风与淮雨。
休符潜感，表重润于“夷波”，璧日晒光，卿云舒采，六合
开朗，十洲澄镜，少选之间，儵焉灵感，忽有祥禽，皎同
鹤鹭，出自霄汉，翻然双下，高逾一丈，长乃盈寻，靡霜
晖于羽翮，激丹华于觜距，鸾翔凤跱，鹊起鸿骞，或蹶
或啄，载飞载止，徘徊驯扰，咫尺乘舆，不藉挥琴，非因
拊石，乐我君德，是用来仪。斯固类仙人之骐骥，冠羽
族之“宗长，西王青鸟，东海赤雁，岂可同年而语哉！窃
以铭基华岳，事乖灵异，纪迹邹山，义非尽美，犹方册
不泯，遗文可观，况盛德成功，若斯懿铄，怀真味道，如
此感通，不镌名山，安用铭异？”臣拜稽首，敢勒铭云：“来
苏兴怨，帝自东征，言复禹绩，乃御轩营，六师薄伐，三
韩肃清，龚行天罚，赫赫明明，文德上畅，灵武外薄，车
徒不扰，苛慝靡作，凯歌载路，成功允铄，反斾还轩，遵
林并壑，停舆海澨，驻跸岩阯，窅想遐凝，藐属千里。金
台银阙，云浮岳峙，有感斯应，灵禽效祉。飞来清汉，俱
集华泉，好音玉响，皓质冰鲜。狎仁驯德，习习翩翩，绝
迹无泯，于万斯年。”帝览而善之，命有司勒于海上。以
度辽功授建节尉。绰恃才任气，无所降下。著作郎诸
葛颖以学业幸于帝，绰每轻侮之，由是有隙。帝尝问
绰于颖，颖曰：“虞绰粗人也。”帝颔之。时礼部尚书杨元
感称为贵倨，虚襟礼之，与结布衣之交。绰数从之游。
其族人虞世南诫之曰：“上性猜忌，而君过厚元感，若
与绝交者，帝知君改悔，可以无咎。不然，终当见祸。”绰
不从。寻有告绰以禁内兵书借元感，帝甚衔之。及元
感败后，籍没其家，妓妾并入宫。帝因问之：“元感平常
时与何人交往”，其妾以虞绰对。帝令大理卿郑善果
穷治其事。绰曰：“羁旅薄游，与元感文酒谈款，实无他
谋。”帝怒不解，徙绰且末。绰至长安而亡，吏逮之急，于
是潜渡江，变姓名，自称吴卓。游东阳，抵信安，令天水
辛大德，大德舍之。岁馀，绰与人争田相讼，有识绰者
而告，竟为吏所执，坐斩江都，时年五十四。所有词赋，
并行于世。大德为令，诛翦群盗，甚得民和。与绰俱为
使者所执，其妻泣曰：“每谏君无匿学士，今日之事，岂
不哀哉！”大德笑曰：“我本图脱长者，反为人告之，吾罪
也。当死以谢绰。”会有诏，死罪得以击贼自效。信安吏
民诣使者叩头曰：“辛君人命所悬，辛君若去，亦无信
安矣。”使者留之以讨贼，帝怒，斩使者，《大德》获全。